চেহারা একটু ভারী। মোটা গোঁফ, উচ্চতা মাঝারি। ৫৮ বছরের ওই ব্যক্তি পরিচিত ‘কাকা’ নামে।
যাদবপুর ও আশপাশের কলেজ ও বিশ্ববিদ্যালয়ের ছাত্রছাত্রীদের, এমনকী, স্কুলের উঁচু ক্লাসের পড়ুয়াদের নিয়মিত মাদক সরবরাহ করত ‘কাকা’, এমনটা দাবি লালবাজারের গোয়েন্দাদের। তাঁদের বক্তব্য, সাউথ সিটি মল লাগোয়া গলিতে হাতবদল হতো মাদকের। এই ভাবে রোজ গড়ে ২০-২৫ জন পড়ুয়া ‘কাকা’র কাছ থেকে চরস, গাঁজা কিনত।
বুধবার বেলা ১১টা নাগাদ সেই ‘কাকা’ ওরফে সত্য সাহাকে যাদবপুরের বিক্রমগড়ে তার বাড়ির কাছ থেকে গ্রেফতার করেন লালবাজারের নারকোটিক সেলের গোয়েন্দারা। তার বাড়ি থেকে ৫০০ গ্রাম চরস উদ্ধার করা হয়েছে, যার বাজার দাম এক লক্ষ টাকা। সেই সঙ্গে উদ্ধার হয়েছে ৫০ হাজার টাকা দামের গাঁজা।
তবে আগে কখনও সে ধরা পড়েনি, তার নামও এতদিন জানা যায়নি।
তদন্তে জানা গিয়েছে, কাকা প্রতি সপ্তাহে গড়ে এক লক্ষ টাকার চরস বিক্রি করত। এক তদন্তকারী অফিসার বলেন, ‘‘একটি বিশ্ববিদ্যালয় ও একটি মেডিক্যাল কলেজের ছাত্রছাত্রীদের কেউ কেউ যে কাকার কাছ থেকে নিয়মিত মাদক কিনত, সেটা জানা গিয়েছে। আর কোন কোন স্কুল ও কলেজের পড়ুয়ারা তার খদ্দের ছিল, তার হদিস পাওয়ার চেষ্টা চলছে।’’ 
গোয়েন্দারা জেনেছেন, ‘কাকা’র মোবাইল নম্বরে ফোন করে মাদক কতটা চাই, তা আগে বলতে হতো। সাউথ সিটি মল লাগোয়া ওই গলিতে হতো লেনদেন। এক ছাত্রকে দিয়ে গোয়েন্দারা কাকাকে ফোন করান। মাদক দিতে এসে ধরা পড়ে সে। আলিপুরের বিশেষ আদালত আগামী ৭ এপ্রিল পর্যন্ত পুলিশি হেফাজতে রাখার নির্দেশ দিয়েছেন।